IRF á Gjánoyri dagførda umhvørvisgóðkenning 01-06-2017 | Dálking og vernd Í sambandi við, at virksemið á umlastingarstøðini á Gjánoyri er munandi broytt síðani 2008, tá Umlastingarstøðin fekk umhvørvisgóðkenning, varð avgerð saman við IRF tikin um at dagføra umhvørvisgóðkenningina, soleiðis at hon er í tráð við núverandi nýtslu og rakstur. Í grótbrotinum á Gjánoyri hevur IRF innrættað eina umlastingarstøð. Har verður ymiskt burturkast goymt, so sum jarn- og aðrir metallutir, burturkast, sum skal tyrvast, umframt pláss til størri lutir. Í viðgerðini av umhvørvisgóðkenningini er dentur lagdur á at minka um dálkandi evnir, sum kunnu verða leidd á sjógv við spillivatninum og av dálkaðum omanávatni, ið kann koma út í umhvørvið. Hetta verður gjørt við, at krav er sett um, at burturkast einans skal goymast á økinum, ið er sett av til umlasting, og at alt vatn verður leitt gjøgnum hóskandi reinsiskipan áðrenn tað verður leitt út á sjógv.